Shibuya Shabu ร้านชาบูและซูชิชื่อดังทั้งในเรื่องของคุณภาพและการบริการ ช่วงหลังๆมานี่ความดังของทางร้านแม้ว่าจะลดลงไปบ้างแต่ทางร้านก็ไม่ย่อท้อพยายามออกโปรใหม่ๆอยู่ทุกๆเดือนจนผมแทบจะต้องกลับมาลองอยู่ทุกเดือนเลยครับ เดือนนี้ก็อีกเช่นกัน ทางร้านจัดโปรพิเศษด้วยการให้ทานซูชิกุ้งแม่น้ำกับเอ็นกาวะแบบไม่อั้น โดยที่ราคายังเท่าเดิม คุ้มแบบนี้คุณภาพการันตีโดยชื่อ Shibuya Shabu ไม่ลองไม่ได้แล้วครับ ร้านนี้เป็นร้านที่ผมมีโอกาสได้ไปลองตั้งแต่ร้านเปิดใหม่ๆแล้วก็เป็นลูกค้าประจำตั้งแต่นั้นเป็นต้นมา ช่วงแรกๆที่ไปกินคุณภาพ "โคตรดี" ดีจนต้องให้ 5 ดาวอย่างไม่ต้องคิดไรมาก หลังๆมาพอลูกค้าเริ่มเยอะ คุณภาพก็เริ่มตกลงไปบ้าง แล้วทางร้านก็พยายามปรับปรุงแก้ไขจนคุณภาพกลับมาดีสลับไปสลับมา วันนี้ที่ผมมาทานอีกครั้งนึงคุณภาพโดยรวมของทางร้านยังถือว่าอยู่ในเกณท์ดีครับ (แต่แน่นอนว่าไม่เท่าช่วงแรกๆ) วันนี้ผมชอบไลน์ซูชิมากกว่าไลน์ชาบูอยู่พอสมควร (ปกติแล้วชาบูร้านนี้อร่อยมากนะครับ) เพราะว่าวันนี้น้ำชาบูและสุกี้มันออกจืดไปพอสมควรเลย ไม่รู้เป็นเพราะอะไร ส่วนไลน์ซูชินั้นกลับมาเจ๋งตามเดิมแล้วครับ ข้าวน้อย ปลาชิ้นโต ที่สำคัญเมนูพิเศษอย่างเอ็นกาวะและกุ้งแม่น้ำก็จัดเต็มมากๆ ราคายังคงเท่าเดิมที่ 690 บาทเน็ทครับ ใครที่อยากลองเมนูพิเศษประจำเดือน (กุ้งแม่น้ำและเอ็นกาวะ) รีบมาลองนะครับ ถึงสิ้นเดือนตุลาคมนี้เท่านั้นครับ

[การเดินทาง]
สาขานี้เป็นสาขาประจำของผมครับ ร้านตั้งอยู่ในตึก SPC ต้นซอยทองหล่อ 20 ตึกนี้อยู่เลย Superstar Academy ไปนิดเดียวเท่านั้นเองครับ วิธีการเดินทางที่สะดวกที่สุดสามารถใช้บริการรถไฟฟ้า BTS มาลงที่สถานีทองหล่อแล้วนั่ง taxi ต่อเข้ามาได้ครับ หรือใครจะขับรถมาก็สามารถมาจอดในตึกได้เลยครับ ถ้าใครขับรถมาจากเส้นทองหล่อให้ไปกลับรถใต้สะพานก่อนเข้าซอยครับ

[บรรยากาศ/การบริการ]
วันนี้ในเรื่องของบรรยากาศและการบริการของทางร้านก็ยังคงต้องให้คะแนนเต็มเหมือนเดิมครับ ร้านยังคงสะอาดใหม่เอี่ยมเหมือนเพิ่งเปิดได้ไม่นานทั้งๆที่จริงๆแล้วร้านเปิดมาร่วมปีกว่าๆได้แล้ว อุปกรณ์ทุกอย่างยังคงสะอาดมาก การจัดวางของเป็นระเบียบเรียบร้อย ชอบร้านนี้มากๆครับ การบริการของพนักงานยังคงดีเหมือนเดิมครับ สั่งอาหารไปได้ครบหมดทุกอย่างแม้ว่าบางอย่างจะได้ช้าไปบ้างก็ตาม พนักงานตั้งใจทำงานยิ้มแย้มแจ่มใส คอยเก็บจานเปล่าอย่างรวดเร็ว 

ด้วยความที่ช่วงนี้ทางร้านมีโปรเอ็นกาวะและกุ้งแม่น้ำเลยได้ยินว่าร้านคิวยาวมากในช่วงเย็นๆ วันนี้ผมตะลุยเสี่ยงดวงมารอคิวด้วยตัวเองแต่ผิดคาดมากครับ อาจจะเป็นเพราะวันนั้นฝนตกด้วยเลยตะลุยน้ำเข้าทองหล่อมา ไม่มีคิวเลย สวรรค์เป็นใจให้อ้วนมาก (แต่ถ้าคิวยาวก็รอกินอยู่ดี ฮ่าๆ) ใครจะมาวันอื่นๆยังไงเผื่อเวลารอไว้หน่อยก็ดีนะครับ

[รสชาติอาหาร/ความคุ้มค่า]
ร้านนี้เป็นร้านบุฟเฟต์ชาบูควบซูชิในราคา 690 บาทเน็ท ทานได้ไม่อั้น สั่งได้ไม่ยั้ง แต่ต้องทานให้หมดนะครับไม่งั้นถูกปรับ ฮ่าๆ ทุกครั้งที่ผมมาทานก็จะประทับใจกลับไปทุกครั้งเพราะของทุกอย่างในร้านนั้นสดใหม่ เต็มเปี่ยมไปด้วยคุณภาพ วันนี้ก็เช่นกันครับ โดยรวมแล้วยังคงประทับใจโดยเฉพาะเมนูซูชิที่วันนี้ทางร้านทำได้ดีกว่าชาบูครับ ในทุกๆเดือนทางร้านจะมีโปรและเมนูพิเศษออกมาให้ลูกค้าได้ทานกัน อย่างเดือนนี้ความพิเศษนั้นก็อยู่ตรงซูชิกุ้งแม่น้ำและเอ็นกาวะสั่งได้ไม่อั้น ที่ออกมายั่วคอซูชิอย่างผมซะเหลือเกิน วันนี้ความตั้งใจของผมคือจะมาซัดสองเมนูนี้แหละครับ ฮ่าๆ

ไลน์ซูชิ - พูดถึงไลน์นี้ก่อนเลย ปกติแล้วซูชิของทางร้านจะมีทั้งหมด 2 เซต คือ A และ B โดยที่สาขาทองหล่อนี้ทุกๆวันที่ 1-15 จะเป็นเซต B และ วันที่ 16-31 จะเป็นเซต A ครับ วันนี้ผมมาทานที่ร้านเป็นเซต A อยู่นะครับ และจะเป็นเช่นนี้ไปจนถึงสิ้นเดือนครับ

Engawa Sushi - วันนี้ผมตั้งใจมาจัดเมนูพิเศษนี้โดยเฉพาะครับ สรุปแล้วสั่งไปทั้งหมด 18 คำรวด - -" กินกันจนมันขึ้นคอไปเลย ฮ่าๆ รู้สึกว่าแค่กินเมนูนี้เมนูเดียวก็คุ้มกับราคา 690 บาทที่จ่ายไปแล้วครับ ซูชิเอ็นกาวะของทางร้านใช้เอ็นกาวะคุณภาพปานกลางมาทำนะครับ เป็นเอ็นกาวะชิ้นเล็กๆพอดีคำสองชิ้นลนไฟมาหอมๆ ราดมาด้วยซอสเข้มข้น ตัวเอ็นกาวะสดอร่อย มัน เลี่ยน ซึ่งทางร้านราดซอสหวานซึ่งเป็นซอสเดียวกันกับที่ราดอกเป็ดมาเลย ผมเลยรู้สึกว่ามันยังไม่เข้ากันและไม่โดนเท่าไร (จริงๆแล้วทานเอ็นกาวะควรจะราดน้ำจิ้มพอนซึมาครับจะช่วยแก้เลี่ยนได้) โชคยังดีที่ทางร้านมีน้ำจิ้มพอนซึมาให้ไว้จิ้มกับชาบู ผมเลยใช้มันให้เป็นประโยชน์ด้วยการราดเอ็นกาวะก่อนทานซะเลย แก้เลี่ยนไปได้เยอะ แล้วเอ็นกาวะก็อร่อยขึ้นมาเยอะเลยด้วยครับ สุดท้ายก็เลยลงเอยที่ 18 คำอย่างว่าครับ ฮ่าๆ (4/5)

King Prawn Sushi - ซูชิกุ้งแม่น้ำของทางร้านจัดเต็มมากครับ วางมาเป็นตัวๆพร้อมหัวกุ้งที่ยังมีมันกุ้งอยู่ด้านใน แฟนๆมันกุ้งอย่างผมดูดทานอย่างเมามันส์เลยครับ รสชาติของกุ้งแม่น้ำยังถือว่าอร่อยพอใช้ได้ครับ ทางร้านเบิร์นมาบางคำไหม้ไปหน่อยทำให้ได้กลิ่นไหม้เลย เมนูนี้แค่สั่งทานก็รู้สึกได้ถึงความคุ้มแล้วครับ (4/5)

Salmon Sushi - เมนูนี้มากี่ทีก็ยังคงต้องสั่งครับ สามารถสั่งได้ทั้งแบบสดและแบบลนไฟ ทั้งสองแบบก็อร่อยไปคนละแบบ ปลาแซลมอนของทางร้านสด ชิ้นหนาและใหญ่ รับรองว่าสั่งแล้วต้องมีเบิ้ลครับ (4/5)

Ikura Sushi - เมนูเด็ดและเมนูโปรดของผมประจำเซต A ครับ ไข่ปลาแซลมอนที่นี่เม็ดเป้ง เด้งๆ สดทุกเม็ด ทานแล้วแตกดังเป๊าะๆในปากทุกคำครับ ทางร้านให้เยอะสะใจคนชอบไข่ปลาแซลมอน ชอบมากครับ (5/5)

Kohada Sushi - ปลาโกฮาดะรสชาติจะคล้ายๆกับปลาซาบะดองครับ แต่เนื้อจะล่วนๆมากกว่า อร่อยดีครับ (4/5)

Yakidakku Sushi - ซูชิหน้าอกเป็ดเป็นอีกเมนูที่ผมชอบทานประจำเซต A ครับ เนื้อเป็ดแน่นๆ อร่อยๆ ซอสที่ราดมาก็หอมหวานอร่อยถูกใจมากครับ (5/5)

Omigyu Sushi - ซูชิหน้าเนื้อดิบ ที่สามารถสั่งให้ลนไฟมาได้เช่นกันครับ วันนี้เมนูนี้ผมทานแล้วค่อนข้างเลี่ยนไม่รู้ทำไมเหมือนกันครับเลยทานได้คำเดียวและยังไม่ถูกใจเท่าไรครับ (2/5)

Tamago - วันนี้ไข่หวานของทางร้านไม่หวานเลย (ย้ำว่าไม่หวานเลยครับ!!) ทานไปสองคำแล้วก็ไม่ได้สั่งเพิ่มอีกครับ (2/5)

ไลน์ชาบู - จริงๆแล้วไลน์ชาบูเป็นเมนูหลักของทางร้านนะครับ แต่ด้วยความที่ซูชิร้านนี้จัดเต็มมากจริงๆจนคนที่มาทานมักจะนึงถึงชาบูเป็นของรองไปแล้ว ชาบูของทางร้านสามารถเลือกน้ำซุปได้ 2 ใน 3 ซุปครับ จากซุปชาบู สุกี้และน้ำนม ผมมาทานทุกครั้งก็เลือกน้ำชาบูและสุกี้ตลอด โดยที่ซุปสุกี้จะเป็นซุปโปรดครับเพราะทานแล้วจะเข้มข้น ทานกับไข่ดิบยิ่งฟินเข้าไปใหญ่ 

แต่ ... ตั้งแต่ทานร้านนี้มาวันนี้ทางร้านทำไลน์ชาบูได้น่าผิดหวังที่สุดสำหรับผมครับ เพราะน้ำซุปจืดมากกกกกกกกกกกกกกกกกก พยายามเติมน้ำแล้วก็ยังจืด จนต้องเอาโชยุเติมลงไปเองจนเค็มกลับมาเท่าเดิม ฮ่าๆ เนื้อติดมันและหมูคุโรบุตะติดมันก็ยังคงคุณภาพดีเหมือนเดิม คือโดยรวมแล้วยังอร่อยนะครับ แค่รู้สึกว่ามันจืดไปหน่อยเท่านั้นเองครับ โดยรวมไลน์ชาบูวันนี้ให้ 3 คะแนนจาก 5 ครับ

สรุปแล้วร้านนี้โดยรวมแล้วยังถือว่าเป็นที่น่าพอใจครับโดยเฉพาะคนที่ชอบเมนูซูชิ ผนวกกับการบริการและคุณภาพของร้าน ผมก็ยังคงให้ 4 ดาวเหมือนเดิม 

เมนูพิเศษของทางร้านอย่างเอ็นกาวะและกุ้งแม่น้ำนั้นจะมีถึงแค่สิ้นเดือนนี้เท่านั้น และมีเฉพาะวันจันทร์-พฤหัสเท่านั้นนะครับ 4 วันสุดท้ายอาทิตย์หน้า รีบไปลิ้มลองของเด็ดที่นี่แล้วรับรองว่าคุณจะโดนร้านนี้ดึงดูดให้กลับมาทานอีกครั้งอย่างแน่นอนครับ 

อ่อ ลืมบอกไปว่าช่วงเย็นๆทางร้านน่าจะคนเยอะมากๆแน่ๆโดยเฉพาะอาทิตย์สุดท้ายแบบนี้ ใครเลี่ยงช่วงเย็นไปทานช่วงเที่ยงๆได้น่าจะประหยัดเวลาไปได้เยอะ ส่วนใครที่ไม่ได้จริงๆก็พกที่ชาร์จแบตสำรอง หรือว่าอุปกรณ์สำรองไปนั่งเล่นระหว่างรอคิวด้วยนะครับ!!